Atti rinnabia Herodes‑ni,
laꞌania uli Jesús‑ni lheꞌesi Belén.
Belén‑ni rena daka lo yu ge Judea.
Laꞌania bisin ttu chupa ka nu tee elha rieni gekani,
dákana daka ta riria ubisa nna bisinkana lheꞌesi Jerusalén‑ni,
rinnaba tisakana,
rákana:
―¿Gon‑ni tee binto si uli,
delába biꞌini akabi nu innabiabi ka benne Israel‑ni?
Kumu chi bilentu ttu beli runna liina gebi,
biriana dana daka ta riria ubisa‑na.
De nuha nna datu kini udú xibitu arlobi.
Atti biyienin Herodes‑ni lhe iyába ka benne ge Jerusalén‑ni nu ra ka nuha,
nianna bechacha ikikani nna bedúna kana.
Nianna tti bottupa Herodes‑ni ka nu loni ge ka bixxudiha lhe ka nu ruleꞌekinna ka nu Israel‑ni nu ra lo bia bennabi bodhaꞌan Moisés‑ni,
nianna tti unnaba tisana ka nuha,
rana kana:
―¿Gá daka gali benne anke Cristuha?
Ka nuha nna bekabikana geni,
rákana:
―Daka lheꞌesi Belén ge Judea‑ni,
niha teeki gali benneha kumu aníha ra lo ka yetsi ben profeta ge Tata Do Yebáha,
tti ree:
Lu,
lheꞌesi Belén relu daka lo yu ge Judá,
delo adí ka yiesi elha seꞌe daka Judá‑ni abittu akinlu deki lu ankalu ttu yiesi xkaꞌaru.
Kumu lagwi gelu iria ttu benne ake nu innabia.
Benneha kuꞌe ka benne kiaha neda,
delába ka benne Israel‑ni.
Herodes‑ni nna ttúbana uxina ka nu tee elha rieni gekaniha,
kini bina tsena nukaxattiga biria beliha.
Nianna udhelha ttebana ka nuha diakana Belén nna rana kana:
―Gwaltsia nna gwalinnaba tisa tsitsi ge nutoha.
Ganna chi gwaxxakale bi nna etetixxiꞌenle neti kini anágaba neti nna tsiagabaa sadú xibia arlobi.
Ka nuha nna iki de chi biyienkinna nu ra Herodes‑ni,
nianna uluꞌu ttebakana neda diakana nna beli bilákinna biria daka ta riria ubisaha,
daneruba nuha lokani.
Bisinliba nuha ttu lii iki yoꞌo ata tee bintoha,
laꞌanialiba nna gwalhedana.
Tti bilákin nu tee elha rieni gekaniha beliha,
nianna yalhá itta bedúna lekani
nna tti utaꞌakana lheꞌe yoꞌoha nna bilákinna bintoha len nan gebi María‑ni.
Nianna bedú xibikani arlobi nna udhali ttebakana roꞌo ka nu denkanaha nna begwekana bi oru lhe yala lhe seti nu rure ixixxi nu tee láni mirra lhe.
Tti chi beyeki ka nu tee elha rieni gekaniha deyyakana nna botseaba neda gekani kumu de lheꞌe ela bitsiakinnaha ra Tata Do Yebáha kana:
―Bitturu eyekile etele ata do Herodes‑ni.
Iki de chi bedá ka nu tee elha rieni gekaniha,
nianna bedetsiani José‑ni ela.
Lheꞌe elaha nna belaꞌanie ttu anjeli ge Tata Xisiha nna ree bie:
―Ugwadha nna uche binto‑na lhe nan gebi‑na lhe,
bexunni lenke nna ugía lenke daka Egipto.
Niha‑ba tseꞌele axtaliba ganna chi utixxiꞌania lu,
kumu Herodes‑ni idhelhana egilakana binto‑ni ki uttikana bi.
Aníha uka nna ugwadha tteba José‑ni lo relaha,
chebie bintoha lhe nan gebiha nna uluꞌu ttebake neda diake daka Egipto.
Niha‑ba useꞌeke axtaliba atti chi utti Herodes‑ni.
Aníha uka ki gwado tisa ge nu ra Tata Xisiha,
tti benie ki unne benne uke profeta geeha,
ree:
“Egipto re Xiꞌiniaha,
beyaxie.”
Herodes‑ni nna tti ute denna deki benba le ka nu tee elha rieni gekaniha,
labí liikinna eyekikana ki sattixxiꞌakinna na.
Nianna bisaꞌa xxattinna nna benna mandadu kini gwettikana iyába ka nuto biyú to seꞌe lheꞌesi Belén‑ni lhe ka nuto seꞌe lheꞌe ka yiesi seꞌe abiꞌiba niha:
iyába ka nuto ankakinna chupa ida lhe ka nu gwexxaru lhe.
Aníha benna kumu bedaxxu niꞌani nu utixxiꞌa ka nu tee elha rieni gekaniha.
Aníha uka ki gwado tisa ge nu unne Jeremías benne uke profeta ge Tata Do Yebáha,
tti ree:
Lheꞌesi Ramá biyien tsiꞌi ttu benne,
rinnee lhe ribesi xxatte de releninie.
Raquel‑niba nuha ribesina ge ka xiꞌinniha,
labí rebe xen leni kumu de utti ka nuha.
Iki de tti chi utti Herodes‑ni nna bedetsien José‑ni attu ela tti doe Egipto‑ni.
Lheꞌe elaha nna bodolaꞌanie ttu anjeli ge Tata Xisiha.
Anjeliha nna ree bie:
―Beyadha nna beche nuto‑na lhe nan gebi‑na lhe,
nna beyya lo yu ge ka nu Israel‑ni kumu chiba utti ka nu ruinkana uttikana nuto‑na.
Aníha uka nna beyadha ttebe nna dechebie nutoha lhe nan gebiha nna deyyake besinke lo yu ge ka benne Israel‑ni.
Ttaka tti bina José‑ni deki Arquelao‑niba redennabiana itúba Judea,
kumu bedína ladi tata geni Herodes,
de nuha nna usibin José‑ni eyye daka Judea‑ni.
Nianna tti bedetsianie attu ela.
Lheꞌe elaha nna utixxiꞌani Tata Do Yebáha bie bixa anka nu unie.
Aníha uka nna daka Galilea‑nila deyya ka José‑ni.
Tti besinke daka niha,
nna gwatseꞌeke lheꞌesi Nazaret.
Aníha uka ki gwado tisa ge nu ra ka benne ukake profeta ge Tata Do Yebáha,
tti ráke:
“Benne anke Cristuha gatta lábie nazareno.”